Alsószentmárton

Alsószentmárton (, , cigányul Senmarto) község Baranya vármegyében, a Siklósi járásban.

Fekvése 
A Dráva-melléki síkságon fekszik, a horvát határtól mindössze 3 kilométerre (déli határszéle egy rövid szakaszon egybe is esik az országhatárral). A szomszédos települések: északkelet felől Egyházasharaszti, nyugat felől pedig Matty, mindkettőtől egyformán 4-5 kilométerre helyezkedik el. Határos még délkelet felől Olddal, észak felől pedig Siklóssal is, de egyikkel sincs közvetlen közúti kapcsolata. A két legközelebbi város Siklós és Harkány, 9, illetvre 14 kilométerre.

Megközelítése 
Csak közúton közelíthető meg, a Kistapolca-Matty közt húzódó 5709-es úton. Gyűrűspuszta nevű külterületi településrésze, mely a központtól mintegy 3 kilométerre délnyugatra fekszik, közúton csak Matty felől érhető el, az 5712-es útból kiágazó 57 123-as számú mellékúton Keselyőspusztán keresztül.

Története 
Fennmaradt oklevelekben 1332-ben jelenik meg a neve először (S. Martino alakban írva). Egykor itt állt a vaskaszentmártoni apátság. 

A 18. században Drávaszentmártonnak hívták és az Esterházy család, majd a vakai apátság birtoka volt. 

A 20. század második feléig elsősorban sokácok (horvátok) lakták. 

Trianon után, majd a második világháborút követően a falu lakói egyre nagyobb számban vándoroltak ki Jugoszláviába, s ennek következtében 1980 körül Alsószentmárton etnikailag cigány településsé vált. Cigány lakosai a beás, más néven teknős/teknővájó cigányok muncsán alcsoportjába tartoznak. Nyelvük archaikus román dialektus.

2013-ban Alsószentmártonon mérték az országban a legnagyobb éves csapadékmennyiséget, 1083,1 mm-t.

A település a 2010-es években sorozatosan az ország legszegényebb településeinek listáján szerepelt. A 2017. decemberi statisztikai adatok szerint a faluban akkor 27,3%-os volt a munkanélküliség. 2019-ben a Magyar Máltai Szeretetszolgálat modellje alapján kidolgozott roma felzárkóztatási stratégiának egyik célpontja Alsószentmárton lett.

Közélete

Polgármesterei 
 1990–1994: Id. Szilágyi Péter (MSZP)
 1994–1998: Szilágyi Péter (MSZP)
 1998–2002: Id. Szilágyi Péter (független)
 2002–2006: Tábori Mihály (független cigány kisebbségi)
 2006–2010: Vas Péter (Fidesz)
 2010–2014: Vas Péter (Fidesz)
 2014–2019: Budai László (független)
 2019–2020: Budai László (független)
 2020-tól: Balogh Miklós (független)

A településen 2020-ben időközi polgármester-választást kellett tartani, mert a 2019 őszén megválasztott előző polgármester alig négy hónap után, méltatlanság miatt benyújtotta lemondását.
 A választás időpontját először 2020. június 7-ére tűzték ki, de aznap nem lehetett megtartani, mert a koronavírus-járvány kapcsán életbe lépett veszélyhelyzeti korlátozások lehetetlenné tették a választás lebonyolítását. A választás időpontját a korlátozások feloldását követően 2020. szeptember 13-ára tűzték ki.

Népesség 

A 2011-es népszámlálás során a lakosok 97,6%-a magyarnak, 98,6% cigánynak mondta magát (0,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 95,2%, felekezeten kívüli 1,7% (2,9% nem nyilatkozott).

A település népességének alakulása az elmúlt években:

Nevezetességei 
 Szent Márton római katolikus templom: a horvátok egykori temploma 1797-ben épült barokk stílusban. 2015-ben felújították.
 Hótedra (horgásztó)

Jegyzetek

További információk

 Alsószentmárton a Via Sancti Martini honlapján
 Cigány gyerekek Alsószentmártonban, www.poorters.nl

Baranya megye települései
Baranya vármegye települései